P. Hrušovský, predseda NR SR: (2004-01-20):
K. Ondriaš, poslanec: Vážený pán predseda Národnej rady Slovenskej republiky, vážený pán minister, vážené panie poslankyne, vážení páni poslanci, najskôr k prvému návrhu na uzavretie Dohody medzi Slovenskou republikou a jedenástimi registrovanými cirkvami mám k tomu jednu poznámku. Podľa sčítania ľudu v  roku 2001 druhá najpočetnejšia ideologická skupina na Slovensku sú ľudia bez konfesie alebo ateisti. Je to až 13 percent obyvateľov Slovenska. Pripomínam, že ateistické organizácie na Slovensku, ako je napríklad Prometeus, nedostáva žiadne peniaze zo štátneho rozpočtu na rozdiel od niektorých cirkví alebo náboženských organizácií. Myslím si, že týmto sa porušuje Ústava Slovenskej republiky č. 1 ods. 1, kde sa hovorí: „Slovenská republika je zvrchovaný, demokratický a právny štát. Neviaže sa na žiadnu ideológiu ani náboženstvo.“ Koniec citátu. Preto v rámci dodržiavania Ústavy Slovenskej republiky  navrhujem uzavretie podobnej dohody medzi Slovenskou republikou a ateistickými organizáciami na Slovensku. To je moja poznámka k prvému návrhu. Druhý návrh. Otázku Zmluvy medzi Slovenskou republikou a Svätou stolicou o výchove a vzdelávaní pokladám za veľmi dôležitú. Preto budem vystupovať nielen ako politik, ale sčasti aj ako vedecký pracovník a na úvod musím povedať, že si rovnako vážim ľudí nábožensky založených i bez konfesie. Ešte raz hovorím, že otázka viery a neviery je veľmi dôležitá, pretože viera alebo neviera modifikuje zmysel života jednotlivca, ciele a význam národa, štátu a našej civilizácie. K tomu by som uviedol suché fakty. V súčasnosti na svete je 175 štátov. OSN každý rok vydáva správu o stave ľudstva, kde štáty okrem iného posudzuje podľa životnej úrovne alebo kvality života občanov. Zo správy je zrejmé, že mnohé krajiny Latinskej a Južnej Ameriky, Afriky, Blízkeho a Ďalekého východu, t. j. štáty, kde fundamentálne náboženstvo má veľký vplyv na život občanov, nielenže nie sú na špici vedecko-technickej revolúcie, ale ani ich životná úroveň nie je vysoká. Naproti tomu, keď si pozrieme v správe OSN štáty, kde je vysoká životná úroveň, vysoký rozvoj vedy a techniky, tak zistíme, že tam fundamentálne náboženstvo nehrá významnú úlohu v živote spoločnosti. Po roku 1989, keď sa náboženské morálne zásady „nezabiješ, nepokradneš, nezosmilníš“ a tak ďalej slobodne a masovo hlásajú, na Slovensku stúpol počet rozvodov, vrážd, krádeží, podvodov, úžery, násilných trestných činov a tak ďalej. Podobne to platí pre všetky krajiny strednej a východnej Európy. Podľa právneho poriadku Slovenskej republiky, najmä ústavy, ako som už zopakoval, Slovensko sa neviaže na žiadnu ideológiu a náboženstvo. V návrhu na registráciu cirkví alebo náboženských spoločností sa zaväzujeme, že budeme plne rešpektovať zákony a všeobecne platné predpisy. Ja si uvedomujem, že v období socializmu sme žili v ideologickom tlaku ateizmu. Ale taktiež mám pocit, že teraz žijeme v ideologickom tlaku viery. Preto chcem poukázať na základné princípy vzťahu cirkvi, náboženských organizácií a ateistických spoločností a štátu, ktoré by sa mali v demokratickom štáte dodržiavať. Poviem aspoň niektoré. Všetky cirkvi a náboženské spoločnosti a ateistické spoločnosti musia byť rovné, musia mať rovnaké postavenie s rovnakými právami a povinnosťami. Cirkvi a náboženské spoločnosti a ateistické spoločnosti nesmú svojím pôsobením a činnosťou narúšať suverenitu Slovenskej republiky. Postavenie cirkví, náboženských spoločností a ateistických spoločností a právnu subjektivitu ich orgánov presne vymedzí zákon, zákon taktiež stanoví, za akých podmienok budú upravené vnútorné predpisy cirkví a náboženských spoločností, aby boli v súlade s právnym poriadkom Slovenskej republiky, aby navzájom právny dualizmus a konflikty výkladu týchto dvoch právnych systémov nenastával. Cirkvi a náboženské spoločnosti a ateistické spoločnosti musia mať povinnosť viesť zákonom stanovenú účtovnú evidenciu použitých finančných prostriedkov zo štátneho rozpočtu alebo rozpočtu obce, ktorá podlieha kontrole v zmysle osobitného zákona vrátane sankcií za protiprávne použitie týchto finančných prostriedkov. Zástupcovia cirkví a náboženských spoločností a správcovia cirkevného majetku musia zostavovať súpis všetkého hnuteľného a nehnuteľného imania a majetkových práv cirkví a náboženských spoločností, ich zložiek a predkladať ich štátu, aby štát mohol efektívne a demokraticky prispievať na činnosť cirkví, náboženských a ateistických spoločností. Mnohé tieto zásady v praxi nefungujú. Zákonná úprava o slobode náboženskej viery a postavenia cirkví a náboženskej spoločnosti je zlá a nerieši sa problematika ateizmu. Základné registračné dokumenty cirkví a náboženských spoločností a ich právnych subjektov nie sú oprávnené, upravené jednotne. Chýba presné vymedzenie právnej subjektivity právnych subjektov reprezentujúcich cirkví a náboženskej spoločnosti navonok. Chýba presné vymedzenie, kedy a za akých podmienok platia všeobecné záväzné právne predpisy a kedy vnútorné predpisy cirkví, náboženských spoločností a ateistických spoločností. Kontrola štátu nad rozpočtami a záverečnými účtami cirkví a náboženských spoločností sa zrušila. Neexistuje súpis ich majetku a majetkových práv cirkví a náboženských spoločností. Cirkvi, najmä katolícka, a náboženské spoločnosti sa domáhajú ich zvýšeného financovania zo štátneho rozpočtu, a pritom nemáme kontrolu zo strany štátu. Musím zopakovať, že navrhovaná Zmluva medzi Slovenskou republikou a Svätou stolicou o výchove a vzdelaní je súčasťou ideologického tlaku na Slovensku. Dá sa predpokladať, že Zmluva medzi Slovenskou republikou a Svätou stolicou o výchove a vzdelávaní neprispeje optimálne k všestrannému rozvoju Slovenska. Zmluva medzi Slovenskou republikou a Svätou stolicou o výchove a vzdelávaní nerešpektuje dohovor o právach dieťaťa na slobodu myslenia, svedomia aj náboženstva. Nie je jasnou pravdou, že kresťanská výchova bude pozitívne vplývať na morálku spoločnosti, pretože morálka a etika na Slovensku po roku 1989 značne upadla. Preto Klub poslancov KSS nepodporí túto zmluvu. Budeme podporovať všetky cirkvi, náboženské spoločnosti a ateistické spoločnosti, ktoré morálne, vzdelanostne a sociálne povznesú úroveň občanov v celej Slovenskej republike. Navrhujem, aby cirkvi, náboženské spoločnosti a ateistické spoločnosti vyučovali náboženstvo alebo ateizmus ako nepovinný predmet po skončení riadneho vyučovacieho procesu. Navrhujem, aby Národná rada Slovenskej republiky uložila vláde Slovenskej republiky vypracovať morálny a etický kódex občianskej spoločnosti Slovenskej republiky, ktorý by mal charakter zákona, ktorý by sa povinne vyučoval v základných a stredných školách, na jeho vypracovaní by sa podieľali všetky cirkvi a náboženské spoločnosti a ateistické spoločnosti a občianske združenia. To je všetko, ďakujem za pozornosť. (Potlesk.)